b'\n_START_ARTICLE_\nDniepro-Dauguvos kult\xc5\xabra\n_START_SECTION_\nArealas\n_START_PARAGRAPH_\nRytuose Dniepro-Dauguvos kult\xc5\xabros arealas siek\xc4\x97 Ugros ir Desnos auk\xc5\xa1tupius, ribojosi su Juchnovo kult\xc5\xabra ir Okos auk\xc5\xa1tupio kult\xc5\xabra, \xc5\xa1iaur\xc4\x97je siek\xc4\x97 Velikajos auk\xc5\xa1tup\xc4\xaf, ribojosi su Djakovo kult\xc5\xabra, vakaruose beveik siek\xc4\x97 dabartin\xc4\x97s Lietuvos ir Latvijos teritorijas, ribojosi su br\xc5\xabk\xc5\xa1niuotosios keramikos kult\xc5\xabra.\n_START_SECTION_\nCharakteristika\n_START_PARAGRAPH_\nDniepro-Dauguvos kult\xc5\xabrai b\xc5\xabdingos gyvenviet\xc4\x97s\xc2\xa0\xe2\x80\x93 nedideli \xc4\xaftvirtinti piliakalniai. Ankstyvuoju laikotarpiu piliakalniai buvo \xc4\xaftvirtinti medin\xc4\x97mis u\xc5\xbetvaromis, statyti stulpin\xc4\x97s konstrukcijos ilgieji pastatai, padalyti pertvaromis \xc4\xaf nedideles patalpas su atviru \xc5\xbeidiniu. I a.\xc2\xa0\xe2\x80\x93 II a. piliakalniai buvo tvirtinami keliais \xc5\xbeemais pylimais, ant j\xc5\xb3 statyti nedideli (10\xe2\x80\x9315 m\xc2\xb2) keturkampiai stulpin\xc4\x97s konstrukcijos pastatai._NEWLINE_Dniepro-Dauguvos kult\xc5\xabros gyventoj\xc5\xb3 pagrindiniai verslai buvo gyvulininkyst\xc4\x97 ir \xc5\xbeemdirbyst\xc4\x97. 1 t\xc5\xabkstantmtyje iki m. e. jie daugiausia naudojo akmeninius ir kaulinius, nuo I\xe2\x80\x93II a.\xc2\xa0\xe2\x80\x93 gele\xc5\xbeinius \xc4\xafrankius. Lipd\xc4\x97 auk\xc5\xa1tus, \xc5\xa1iek tiek profiliuotais \xc5\xa1on\xc5\xb3 ir angos kra\xc5\xa1tais, puodus. Kartais prie angos puodai puo\xc5\xa1ti skylut\xc4\x97mis ar zigzagine linija. Papuo\xc5\xa1alai \xc5\xbealvariniai, rasta smeigtuk\xc5\xb3, auskar\xc5\xb3. Gyventojai prekiavo su finougr\xc5\xb3 gentimis. Dniepro-Dauguvos kult\xc5\xabros kapai ne\xc5\xbeinomi. Priskiriama baltams.'